CELEX: 32021R1068
Language: ro
Date: 2021-06-24 00:00:00
Title: Regulamentul (UE) 2021/1068 al Parlamentului European și al Consiliului din 24 iunie 2021 de modificare a Regulamentului (UE) 2016/1628 în ceea ce privește dispozițiile sale tranzitorii pentru anumite echipamente prevăzute cu motoare cu o putere mai mare sau egală cu 56 kW și mai mică de 130 kW, precum și cu o putere mai mare sau egală cu 300 kW, pentru a aborda impactul crizei provocate de COVID-19 (Text cu relevanță pentru SEE)

30.6.2021   
               
               
                  RO
               
               
                  Jurnalul Oficial al Uniunii Europene
               
               
                  L 230/1
               
            
         REGULAMENTUL (UE) 2021/1068 AL PARLAMENTULUI EUROPEAN ȘI AL CONSILIULUI
         din 24 iunie 2021
         de modificare a Regulamentului (UE) 2016/1628 în ceea ce privește dispozițiile sale tranzitorii pentru anumite echipamente prevăzute cu motoare cu o putere mai mare sau egală cu 56 kW și mai mică de 130 kW, precum și cu o putere mai mare sau egală cu 300 kW, pentru a aborda impactul crizei provocate de COVID-19
         (Text cu relevanță pentru SEE)
         PARLAMENTUL EUROPEAN ȘI CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 114,
         având în vedere propunerea Comisiei Europene,
         după transmiterea proiectului de act legislativ către parlamentele naționale,
         având în vedere avizul Comitetului Economic și Social European (1),
         hotărând în conformitate cu procedura legislativă ordinară (2),
         întrucât:
         
                     (1)
                  
                  
                     Regulamentul (UE) 2016/1628 al Parlamentului European și al Consiliului (3) stabilește cerințele referitoare la limitele emisiilor de poluanți gazoși și de particule poluante și procedurile de omologare UE de tip pentru diferite categorii de motoare pentru echipamentele mobile fără destinație rutieră.
                  
               
                     (2)
                  
                  
                     Datele aplicabile noilor valori-limită ale emisiilor, denumite „etapa V” în Regulamentul (UE) 2016/1628, sunt stabilite astfel încât să se ofere producătorilor informații clare și complete și o perioadă de timp adecvată pentru tranziția către etapa V, reducând în același timp în mod substanțial sarcina administrativă pentru autoritățile de omologare.
                  
               
                     (3)
                  
                  
                     Din cauza epidemiei de COVID-19 și a perturbărilor provocate de aceasta la nivelul lanțului de aprovizionare și al producției, producătorii de echipamente mobile fără destinație rutieră, denumiți „producători de echipamente originale” în Regulamentul (UE) 2016/1628, au întâmpinat dificultăți în a respecta termenele de 30 iunie 2020 și 31 decembrie 2020 prevăzute în respectivul regulament pentru producerea și introducerea pe piață a echipamentelor prevăzute cu anumite categorii de motoare care respectă valori-limită ale emisiilor mai puțin stricte decât cele din etapa V. Prin urmare, Regulamentul (UE) 2016/1628 a fost modificat de Regulamentul (UE) 2020/1040 al Parlamentului European și al Consiliului (4) pentru a prelungi termenele respective cu 12 luni.
                  
               
                     (4)
                  
                  
                     Întrucât persistența perturbărilor provocate de pandemia de COVD-19 la nivelul lanțului de aprovizionare și al producției duce în continuare la întârzieri în producția și introducerea pe piață a echipamentelor prevăzute cu alte categorii de motoare (și anume motoare cu o putere mai mare sau egală cu 56 kW și mai mică de 130 kW, precum și cu o putere mai mare de 300 kW) care respectă valori-limită ale emisiilor mai puțin stricte decât cele din etapa V, este foarte probabil ca producătorii de echipamente originale să nu fie în măsură să respecte termenele de 30 iunie 2021 și 31 decembrie 2021 stabilite în Regulamentul (UE) 2016/1628 pentru producerea și introducerea pe piață a echipamentelor prevăzute cu motoarele respective fără ca producătorii respectivi să sufere daune economice grave.
                  
               
                     (5)
                  
                  
                     Având în vedere circumstanțele actuale și pentru a asigura buna funcționare a pieței interne, pentru a oferi securitate juridică și pentru a evita o eventuală perturbare a pieței, este necesar să se prelungească dispozițiile tranzitorii din Regulamentul (UE) 2016/1628 pentru categoriile respective de motoare.
                  
               
                     (6)
                  
                  
                     Având în vedere faptul că prelungirea dispozițiilor tranzitorii nu va avea niciun impact asupra mediului, deoarece motoarele de tranziție în cauză au fost deja produse, prelungirea perioadelor relevante ar trebui să fie de șase luni pentru fabricarea echipamentelor prevăzute cu motoarele respective și de nouă luni pentru introducerea pe piață a echipamentelor prevăzute cu motoarele respective.
                  
               
                     (7)
                  
                  
                     Întrucât obiectivul prezentului regulament, și anume prelungirea anumitor dispoziții tranzitorii ale Regulamentului (UE) 2016/1628, nu poate fi realizat în mod satisfăcător de către statele membre, dar, având în vedere amploarea și efectele acțiunii, acesta poate fi realizat mai bine la nivelul Uniunii, aceasta poate adopta măsuri, în conformitate cu principiul subsidiarității, astfel cum este prevăzut la articolul 5 din Tratatul privind Uniunea Europeană (TUE). În conformitate cu principiul proporționalității, astfel cum este prevăzut la articolul respectiv, prezentul regulament nu depășește ceea ce este necesar pentru realizarea acestui obiectiv.
                  
               
                     (8)
                  
                  
                     Având în vedere urgența impusă de circumstanțele excepționale cauzate de pandemia de COVID-19, se consideră oportun să se prevadă o excepție de la termenul de opt săptămâni menționat la articolul 4 din Protocolul nr. 1 privind rolul parlamentelor naționale în Uniunea Europeană, anexat la TUE, la Tratatul privind funcționarea Uniunii Europene și la Tratatul de instituire a Comunității Europene a Energiei Atomice.
                  
               
                     (9)
                  
                  
                     Prin urmare, Regulamentul (UE) 2016/1628 ar trebui modificat în consecință.
                  
               
                     (10)
                  
                  
                     Având în vedere faptul că perioada de tranziție prevăzută în Regulamentul (UE) 2016/1628 pentru anumite subcategorii de motoare urmează să expire la 31 decembrie 2021 și că producătorii de echipamente originale au avut obligația de a produce echipamentele mobile fără destinație rutieră prevăzute cu motoare de tranziție aparținând respectivelor subcategorii până la 30 iunie 2021, prezentul regulament ar trebui să intre în vigoare în regim de urgență la data publicării în Jurnalul Oficial al Uniunii Europene,
                  
               ADOPTĂ PREZENTUL REGULAMENT:
         
            Articolul 1
            Articolul 58 din Regulamentul (UE) 2016/1628 se modifică după cum urmează:
            
                        1.
                     
                     
                        La alineatul (5) se adaugă următorul paragraf:
                        „Pentru motoarele din toate subcategoriile pentru care data stabilită în anexa III pentru introducerea pe piață a motoarelor din etapa V este 1 ianuarie 2020, cu excepția motoarelor menționate la al doilea și al treilea paragraf, perioada de tranziție se prelungește cu nouă luni, iar perioada de 18 luni menționată la primul paragraf se prelungește cu șase luni.”
                     
                  
                        2.
                     
                     
                        La alineatul (7) se adaugă următoarea literă:
                        
                                    „(e)
                                 
                                 
                                    33 de luni de la data aplicabilă pentru introducerea pe piață a motoarelor prevăzute în anexa III, în situația menționată la alineatul (5) al șaselea paragraf.”
                                 
                              
                  
         
            Articolul 2
            Prezentul regulament intră în vigoare la data publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 24 iunie 2021.
            
               
                  Pentru Parlamentul European
               
               
                  Președintele
               
               D. M. SASSOLI
            
            
               
                  Pentru Consiliu
               
               
                  Președintele
               
               A. P. ZACARIAS
            
         
         
            (1)  Avizul din 9 iunie 2021 (nepublicat încă în Jurnalul Oficial).
         
            (2)  Poziția Parlamentului European din 10 iunie 2021 (nepublicată încă în Jurnalul Oficial) și Decizia Consiliului din 18 iunie 2021.
         
            (3)  Regulamentul (UE) 2016/1628 al Parlamentului European și al Consiliului din 14 septembrie 2016 privind cerințele referitoare la limitele emisiilor de poluanți gazoși și de particule poluante și omologarea de tip pentru motoarele cu ardere internă pentru echipamentele mobile fără destinație rutieră, de modificare a Regulamentelor (UE) nr. 1024/2012 și (UE) nr. 167/2013 și de modificare și abrogare a Directivei 97/68/CE (JO L 252, 16.9.2016, p. 53).
         
            (4)  Regulamentul (UE) 2020/1040 al Parlamentului European și al Consiliului din 15 iulie 2020 de modificare a Regulamentului (UE) 2016/1628 în ceea ce privește dispozițiile sale tranzitorii pentru a aborda impactul crizei provocate de COVID-19 (JO L 231, 17.7.2020, p. 1).